Broj: 711-I-1376-P-199-21/23-05-19

Zagreb, 29. lipnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković kao predsjednice Povjerenstva, te Nike Nodilo Lakoš, Ines Pavlačić i Ane Poljak kao članica Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Stjepana Basara**, **zamjenika gradonačelnika Grada Ozlja do 03. lipnja 2021.g.,** pokrenutom Odlukom Povjerenstva broj: 711-I-2145-P-199-21/22-02-19 od 16. rujna 2022.g., na 13. sjednici, održanoj 29. lipnja 2023.g., donosi sljedeću

**ODLUKU**

1. **Istovremenim obnašanjem dužnosti zamjenika gradonačelnika Grada Ozlja i obavljanjem poslova direktora trgovačkih društava AQUAESTIL PLUS d.o.o. i AQUAESTIL PPN d.o.o. u razdoblju od 13. rujna 2019.g. do 03. lipnja 2022.g. kao i istovremenim obnašanjem navedene dužnosti i obavljanjem poslova upravljanja u Obrtu za obradu i presvlačenje metala METALIZACIJA BASAR u vlasništvu dužnosnika od 13. rujna 2019.g. do 14. listopada 2021.g., dužnosnik Stjepan Basar, zamjenik gradonačelnika Grada Ozlja do 03. lipnja 2021.g. počinio je povredu članka 14. stavka 1. ZSSI-a u vezi s člankom 20. stavkom 3. ZSSI-a.**
2. **Propustom da na drugu osobu prenese upravljačka prava na temelju udjela u vlasništvu (kapitalu) trgovačkog društva AQUAESTIL PLUS d.o.o. u kojem dužnosnik ima više od 0,5% udjela u vlasništvu u razdoblju od 13. rujna 2021.g. do 14. listopada 2021.g. dužnosnik Stjepan Basar, počinio je povredu članka 16. stavka 1. ZSSI-a.**
3. **Za povrede ZSSI-a opisanu pod točkom I. i II. ove izreke, dužnosniku se sankcija neće izreći, s obzirom da je od prestanka obnašanja dužnosti zamjenika gradonačelnika Grada Ozlja prošlo više od dvanaest mjeseci.**

Obrazloženje

Povjerenstvo je na 186. sjednici, održanoj 16. rujna 2022.g. pokrenulo postupak za odlučivanje o sukobu interesa protiv dužnosnika Stjepana Basara, zamjenika gradonačelnika Grada Ozlja do 03. lipnja 2021.g. zbog moguće povrede članka 14. stavka 1. i članka 16. stavka 1. ZSSI-a koje proizlaze iz istovremenog obnašanja dužnosti zamjenika gradonačelnika Grada Ozlja do 03. lipnja 2021.g. i obavljanja poslova direktora trgovačkih društava AQUAESTIL PLUS d.o.o. i AQUAESTIL PPN d.o.o. u razdoblju od 13. rujna 2019.g. do 03. lipnja 2022.g. kao i istovremenog obnašanja navedene dužnosti i obavljanja poslova upravljanja u Obrtu za obradu i presvlačenje metala METALIZACIJA BASAR u vlasništvu dužnosnika od 13. rujna 2019.g. do 14. listopada 2021.g. te propusta da na drugu osobu prenese upravljačka prava na temelju udjela u vlasništvu (kapitalu) trgovačkog društva AQUAESTIL PLUS d.o.o. u kojem dužnosnik ima više od 0,5% udjela u vlasništvu u razdoblju od 13. rujna 2021.g. do 14. listopada 2021.g.

Dužnosniku je dana 23. travnja 2023.g. zatražio od Povjerenstva da mu se produlji rok za podnošenje očitovanja za daljnjih 30 dana budući da je u postupku rehabilitacije od operacije.

Povjerenstvo je dana 30. ožujka 2023.g. dužnosnika obavijestilo da mu odobrava navedenu molbu te ga je pozvalo da se očituje na odluku o pokretanju u daljnjem roku od 30 dana. Dopis kojim se dužnosniku odobrava produljenje roka isti je zaprimio dana 01. travnja 2023.g. međutim na navedenu odluku se nije očitovao niti protekom roka od 30 dana.

Člankom 3. stavkom 1. podstavkom 39. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je i Stjepan Basar, povodom obnašanja dužnost zamjenika gradonačelnika Grada Ozlja do 03. lipnja 2023., bio obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da su dužnosnici, koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

U prethodnoj provjeri izvješća o imovinskom stanju dužnosnika Stjepana Basara, podnesenog povodom prestanka obnašanja dužnosti zamjenika gradonačelnika Grada Ozlja, utvrđeno je da je isti prijavio vlasništvo 50% poslovnih udjela u trgovačkom društvu AQAESTIL PLUS d.o.o. i AQAESTIL PPN d.o.o. te podatak da nije izvršio prijenos upravljačkih prava u oba trgovačka društva kao i da je prijavio 100% vlasništvo obrta METALIZACIJA BASAR, a da nije izvršio prijenos upravljačkih prava.

Uvidom u Sudski registar Trgovačkog suda u Zagrebu utvrđeno je da je pod MBS: 020013274 upisano trgovačko društvo AQUAESTIL PLUS d.o.o., a kao jedan od dva osnivača/člana društva te kao osoba ovlaštena za zastupanje društva, direktor, upisan je dužnosnik Stjepan Basar. Nadalje, utvrđeno je da je pod MBS: 081041078 upisano društvo AQUAESTIL PPN d.o.o., te da je kao jedan od dva osnivača/člana društva te kao osoba ovlaštena za zastupanje društva, direktor, upisan je dužnosnik Stjepan Basar.

Nadalje, uvidom u izvadak iz Obrtnog registra Ureda državne uprave u Karlovačkoj županiji utvrđeno je da je pod matičnim brojem obrta 90101367 upisan obrt naziva: Obrt za obradu i presvlačenje metala, METALIZACIJA BASAR, Stjepan Basar, Ozalj, ………….., skraćeni naziv: METALIZACIJA BASAR. U izvatku iz obrtnog registra navedeno je kako za obrt upisan izdvojeni pogon s poslovođom na drugoj adresi (Kolodvorska BB), dok na glavnom pogonu nije upisan poslovođa. Vlasnik obrta je dužnosnik Stjepan Basar.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člancima 22. i 23. Zakona o obrtu („Narodne novine“, broj 143/13, 127/19 i 41/20) propisano je da se obrt može obavljati u više izdvojenih pogona koji moraju udovoljavati uvjetima iz članka 11. toga Zakona. Pod izdvojenim pogonom podrazumijeva se jedan ili više međusobno odvojenih prostora u kojima se obavlja obrt ili koji služi za obavljanje obrta, a nalazi se izvan sjedišta obrta. U svakom izdvojenom pogonu obrtnik koji obavlja slobodni obrt dužan je imenovati poslovođu koji mora ispunjavati uvjete iz članka 8. stavka 1. točke 1. i članka 9. stavka 2. toga Zakona.

Člankom 28. stavkom 1. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom.

Dana 17. studenog 2021.g. trgovačko društvo AQUAESTIL PLUS d.o.o. dostavilo je Povjerenstvu Ugovore o prijenosu upravljačkih prava za trgovačko društvo AQUAESTIL PLUS d.o.o. te AQUAESTIL PPN d.o.o. kao i za prijenos poslova upravljanja u obrtu METALIZACIJA BASAR.

Uvidom u dostavljene ugovore Povjerenstvo je utvrdilo da je dana 14. listopada 2021.g. dužnosnik Stjepan Basar prenio svoja upravljačka prava na drugu osobu te je ovjeru potpisa istoga dana izvršio javni bilježnik pod brojem OV-9269/2021.

Isto tako, dužnosnik je dana 14. listopada 2021.g. sklopio ugovor o prijenosu upravljačkih prava u obrtu METALIZACIJA BASAR kojim prenosi upravljačka prava na poslovođu u odnosu na navedeni obrt te je dana 15. listopada 2021.g. javni bilježnik ovjerio potpise stranaka ugovora pod brojem OV-9292/2021. Povjerenstvo pritom ističe kako, iako ugovor glasi na prijenos upravljačkih prava, zapravo se radi o prijenosu poslova upravljanja budući da u obrtu prijenos upravljačkih prava nije moguć.

U odnosu na trgovačko društvo AQUAESTIL PPN d.o.o. Povjerenstvo je utvrdilo da je dužnosnik još 31. listopada 2017.g. prenio upravljačka prava u navedenom trgovačkom društvu na drugu osobu.

Povjerenstvo pritom ističe kako je protiv dužnosnika već vođen postupak vezano uz iste okolnosti te je Odlukom broj 711-I-1891-P-389-18/19-05-11 od 12. rujna 2019.g. utvrđeno da je dužnosnik istovremenim obnašanjem dužnosti zamjenika gradonačelnika Grada Ozlja i obavljanjem poslova direktora trgovačkih društava AQUAESTIL PLUS d.o.o. i AQUAESTIL PPN d.o.o., u razdoblju od stupanja na dužnost 8. lipnja 2017.g. do dana donošenja predmetne Odluke kao i istovremenim obnašanjem dužnosti i obavljanjem poslova upravljanja obrtom METALIZACIJA BASAR povrijedio odredbu članka 14. stavka 1. ZSSI-a.. Istom odlukom Povjerenstvo je utvrdilo i da je dužnosnik propustom prenošenja, na povjerenika, upravljačkih prava na temelju udjela u kapitalu trgovačkog društva AQUAESTIL PLUS d.o.o., u razdoblju od stupanja na dužnost 8. lipnja 2017.g. do dana donošenja predmetne Odluke, i udjela u kapitalu trgovačkog društva AQUAESTIL PPN d.o.o., u razdoblju od stupanja na dužnost 8. lipnja 2017.g. do 31. listopada 2017.g., u kojima dužnosnik ima više od 0,5% udjela u vlasništvu, počinio povredu članka 16. stavka 1. ZSSI-a.

Slijedom navedenog, Povjerenstvo utvrđuje postojanje moguće povrede dužnosnika, vezano uz navedene okolnosti, nakon donošenja odluke od 12. rujna 2019.g.

Uvidom u dostavljenu dokumentaciju Povjerenstvo je utvrdilo da je dužnosnik i nadalje upisan kao direktor trgovačkog društva AQUAESTIL PLUS d.o.o. i AQUAESTIL PPN d.o.o.

Nadalje, utvrđeno je da je dužnosnik nakon donošenja predmetne odluke, pa do 14. listopada 2021.g. nastavio obavljati poslove upravljanja u obrtu METALIZACIJA BASAR.

Isto tako, utvrđeno je da dužnosnik od donošenja odluke do 14. listopada 2021.g. nije prenio upravljačka prava nad poslovnim udjelima u trgovačkom društvu AQUAESTIL PLUS d.o.o. u kojem dužnosnik ima više od 0,5% udjela u vlasništvu.

Slijedom navedenog, Povjerenstvo je odlučilo kao u točki I. i II. izreke ove odluke.

 Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona.

 Odredbama ZSSI-a nije propisan rok u kojem je Povjerenstvo nakon prestanka obnašanja dužnosti iz članka 3. ZSSI-a ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI-a, već su člankom 20. stavkom 3. ZSSI-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti. Međutim, s obzirom da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti zamjenika gradonačelnika Grada Ozlja, odnosno da dužnosnik ne obnaša niti neku drugu dužnost iz članka 3. ZSSI-a, Povjerenstvo smatra da u konkretnom slučaju nije svrsishodno izricanje sankcije, iako je utvrđena povreda ZSSI-a, jer izvršenje sankcije ne bi bilo moguće.

 Slijedom navedenog, odlučeno je kao što je navedeno točki III. Izreke.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Stjepan Basar, osobna dostava

3. Objava na internetskoj stranici Povjerenstva

4. Pismohrana